Offentliggørelse af enhedsdokument med ændringer som følge af en ansøgning om godkendelse af en ændring af mindre omfang i henhold til artikel 53, stk. 2, andet afsnit, i forordning (EU) nr. 1151/2012

(2019/C 114/05)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring offentliggøres i Kommissionens DOOR-database.

ENHEDSDOKUMENT

»PROVOLONE VALPADANA«

EU-nr.: PDO-IT-0021-AM02 — 20.4.2018

BOB ( X ) BGB ( )

1. Betegnelse(r)

»Provolone Valpadana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

Halvfast pasta filata-ost fremstillet af rå komælk, der er indsamlet i oprindelsesområdet inden for under 60 timer efter malkningen, med et naturligt syreindhold fra fermenteringen, som kan underkastes følgende varmebehandlinger:

— for »dolce«-typen og »piccante«-typen, for størrelser op til 6 kg — varmebehandling i form af fuldstændig pasteurisering

— for »piccante«-typen: varmebehandling i form af termisering

Lagringstiden kan variere:

op til 6 kg: mindst 10 dages lagring

over 6 kg: mindst 30 dages lagring

over 15 kg og kun for »piccante«-typen: mindst 90 dages lagring

over 30 kg med påskriften P.V.S. (lagret »Provolone Valpadana«), »piccante«-typen: 8 måneders lagring.

Osten kan røges.

Vægten kan variere efter ostens form.

Osten kan fremtræde med forskellige former. Den kan være pølseformet, melonformet, konisk, pæreformet, undertiden med et lille rundt hoved (»fiaschetta«) overfladen kan have mindre hulninger, der er fremkommet ved bærende snore.

Skorpen er glat, tynd, lysegul, gylden og undertiden gulbrun. Det er tilladt, at oste af »dolce«-typen bestemt til efterfølgende udskæring ikke har nogen skorpe.

Ostemassen er generelt kompakt, undertiden med mindre huller ved oste med en kort lagringstid kan der forekomme en let og typisk lagdeling, og ved oste med længere lagringstid er dette mere udtalt; farven er som regel strågul.

Smagen er mild indtil tre måneders lagring, og kraftigere, når osten bliver til »piccante«-typen som følge af længere lagringstid, eller når der anvendes gede- eller fåreosteløbe, enten enkeltvis eller sammen.

Det maksimale vandindhold må ikke overstige:

46 % for alle »dolce«-typer og for »piccante«-typen op til 6 kg

43 % for »piccante«-typen på over 6 kg.

Indholdet af fedt i tørstoffet må ikke være under 44 % og ikke over 54 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Malkekøernes grundernæring består af grønfoder (friske eller tørrede/ensilerede), fodermidler eller kraftfoder og 50 % heraf skal stamme fra oprindelsesområdet og anvendes til lakterende køer og goldkøer samt til kvier, der er over syv måneder. Mindst 75 % af tørstoffet i de foderplanter, der indgår i den daglige foderration, skal stamme fra fodermidler, der er dyrket på det område, hvor mælken produceres. De tilladte fodermidler er: grøntfoder fra vedvarende eller midlertidige græsarealer, foderplanter, hø fremstillet af foderplanter, der er tørret på marken, halm fra kornafgrøder, ensilage, hakket grøntfoder og hø fremstillet på tørringsanlæg. De tilladte foderblandinger er: korn og deraf afledte produkter, majskager, oliefrø og varer deraf, rod- og knoldafgrøder, tørrede foderplanter, afledte produkter fra sukkerindustrien som melasse og/eller derivater kun som tekniske hjælpestoffer og smagsforstærkere op til højst 2,5 % af tørstoffet i den daglige foderration. Andre tilladte fodermidler: oliefrø og tørret johannesbrød og deraf afledte produkter, fedtstoffer, de ved lov tilladte mineralsalte og tilsætningsstoffer såsom vitaminer, sporstoffer, aminosyrer, aromastoffer, antioxidanter, der er tilladt i henhold til gældende lovgivning, undtagen hvad angår antioxidanter og aromastoffer, hvor kun er naturlige og naturlignende aromastoffer er tilladt. Det er tilladt at anvende inaktiveret gær.

Råvarer: mælk, osteløbe, salt.

3.4. Specifikke etaper af produktionen, som skal finde sted i det afgrænsede geografiske område

Alle trin i produktionsprocessen skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Alle hele oste skal være forsynet med logoet for den beskyttede oprindelsesbetegnelse »Provolone Valpadana«, som anbringes på et materiale, der ikke kan forfalskes (metal eller plast).

Anbringelsen af mærkningen skal finde sted, når ostene indføres i lagringslokalerne. Ved mindre oste (op til 6 kg) kan mærkningen finde sted, når ostene forlader lagringslokalet, såfremt de på tidspunktet for deres anbringelse på lageret tydeligt identificeres ved hjælp af system, som virksomheden har indført.

Hvis »Provolone Valpadana« markedsføres som hele oste, kan osten forsynes med individuel mærkning i form af papirbånd, etiketter, poser eller lignende. Enhver sådan individuel mærkning skal være forsynet med logoet for den beskyttede oprindelsesbetegnelse og betegnelsen »Provolone Valpadana« i sin helhed anført med en skriftstørrelse, som er mindst eller lig med en sjettedel af den overflade, som varemærket dækker; undtaget herfra er oste på under 6 kg.

Ved mærkning med stempelmærke skal betegnelsen »Provolone Valpadana« angives med ovennævnte begrænsninger, men uden krav om, at produktets logo skal angives.

Når osten har været lagret i otte måneder, kan indehaveren af »Provolone Valpadana« af »piccante«-typen, forlange anbringelse af brændemærket »P.V.S.«, som er en forkortelse for »Provolone Valpadana Stagionato« (lagret »Provolone Valpadana«). For at bære nævnte mærkning skal osten på anmodning af ostens indehaver og for dennes regning underkastes en teknisk kontrol, som udføres af særligt uddannet personale. Den selektive undersøgelse vedrører ostens ydre udseende (den må ikke have sprækker og skal give en homogen lydrespons, når der bankes på den), ostemassens struktur (med lagdelinger, uden huldannelse og ikke elastisk), farven (hvid tangerende mod strågul), smagen (prikkende fornemmelse på grund af skarpheden, ikke salt) og aromaen (kraftig i kombination med lugten).

Logoet, herunder betegnelsen, skal anbringes på de pakninger, der er bestemt til den endelige forbruger, og i størrelser, der står i forhold til den anvendte emballage og skal mindst fylde 10 % af den overflade, der er til rådighed. Betegnelsen »Provolone Valpadana« skal angives med de samme skrifttegn. Angivelsen »Denominazione di Origine Protetta« kan erstattes af EU-logoet.

Logoet kan ligeledes anvendes i en ensfarvet udgave.

4. Kort beskrivelse af afgrænsningen af det geografiske område

Hele det område, der administrativt hører under provinserne Cremone, Brescia, Vérone, Vicence, Rovigo, Padoue, Plaisance, og de tilstødende kommuner i provinserne Bergame, Mantoue, Lodi, og den selvstyrende provins Trento, udgør et samlet geografisk område.

5. Tilknytning til det geografiske område

Det geografiske produktionsområde omfatter en del af Po-sletten og er kendetegnet ved en omfattende foder- og mælkeproduktion og klimatiske forhold, der gør området særlig velegnet til hold af malkekvæg. Det er takket være disse miljøforhold, at der er i produktionsområdet er skabt forudsætningerne for fremstilling af »Provolone Valpadana«.

»Provolone Valpadana« er en pasta filata-ost. Denne ostetype har sin oprindelse i Syditalien, men har også vundet frem i Norditalien takket være den veludviklede ostefremstillingstradition på Po-sletten, hvor man besad de tekniske kundskaber, som krævedes, og de råvarer, der var nødvendige for fremstillingen. Af særlig betydning for fremstillingen af »Provolone Valpadana« er anvendelsen af naturlig valle, som er den valle, der er tilbage ved den foregående fremstilling, den viden, som regionens osteproducenter besidder, om anvendelsen af forskellige typer løbe (fåre-, gede- og kalveløbe), og den behændighed og ekspertise, der udvises ved udtrækningen og bearbejdningen af ostemassen.

Efter en lagringstid på tre måneder er »Provolone Valpadana« kendetegnet ved en mild smag, der, efterhånden som modningen skrider frem og afhængig af den anvendte osteløbe, bliver skarpere. »Provolone Valpadana« kan have forskellige former. Den kan være pølseformet, melonformet, konisk, pæreformet, og forskellige størrelser kan have en vægt på over 30 kg. Ostemassen er kompakt, men ikke tør, hvorved den adskiller sig fra andre pasta filata-oste fra Syditalien, som på grund af deres mindre størrelse kan lagres og blive kraftige i smagen udelukkende ved tørring og blive til riveoste.

»Provolone Valpadana« er blevet fremstillet i det afgrænsede geografiske område siden anden halvdel af det 19. århundrede, og selvom pasta filata-ostetypen stammer fra Syditalien, har den i løbet af det 20. århundrede slået sit navn fast som et norditaliensk produkt, som det fremgår af værker af Besana (1916) og Fascetti (1923).

Fremstillingen af »Provolone Valpadana« blev begunstiget af de tekniske kundskaber om ostefremstilling, som producenterne på Po-sletten udviklede og forfinede, og den bredte sig i tidens løb takket være det geografiske områdes karakteristika, der er særlig velegnet til opdræt af køer, som producerer store mængder mælk til ostefremstillingen. Kendetegnende for den produktionsmetode, der anvendes til fremstilling af »Provolone Valpadana«, er anvendelsen af valle fra den foregående forarbejdning som naturlig valle til den efterfølgende fremstilling. Denne fremgangsmåde er et vigtigt karakteristisk element i produktionen af »Provolone Valpadana«, eftersom den sjældent anvendes ved fremstillingen af oste. Fremstillingsteknikkerne er blevet forfinet, hvilket har ført til visse markedsrelaterede forandringer i form af et mere varieret udbud af former og størrelser af »Provolone Valpadana« samtidig med at ostens grundlæggende egenskaber er forblevet uændrede. De forskellige former og størrelser af »Provolone Valpadana« er resultatet af den dygtighed, som osteproducenterne i det geografiske område udviser ved udtrækningen af ostemassen i tråde, således at den bliver så formelig, at der kan skabes mange forskellige former og størrelser, ja selv meget store oste. Disse produktegenskaber er resultatet af det geografiske produktionsområde, hvor de er fremstillet og opbevaret. De to forskellige ostetyper, »dolce« og »piccante, der findes, er et resultat af, at osteproducenterne anvender forskellige slags osteløbe. Med den metode er det selv ved anvendelse af en lignende proces muligt at opnå den milde eller stærkere smag, som er typisk for »Provolone Valpadana«. Den milde ost har en begrænset vægt og kortere lagringstid, mens den stærke ost er større og har en længere lagringstid, uden at den kompakte ostemasse på noget tidspunkt bliver tør og hård som en riveost, hvilket er tilfældet med de fleste typiske syditalienske pasta filata-oste.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til webstedet for det italienske ministerium for landbrug, fødevarer og skovbrug (www.politicheagricole.it) og klikke på »Qualità« (Kvalitet) (i øverste højre hjørne) og herefter på »Prodotti DOP, IGP e STG« og dernæst »Disciplinari di Produzione all’esame dell’UE« (Varespecifikationer, der er forelagt Den Europæiske Union til behandling).

(1) EUT L 179 af 19.6.2014, s. 17.